Daar is ook gesê dat die swartes nooit verskoning moet maak vir die regstel van wat onder apartheid verkeerd gedoen was nie. Daar word egter na niks verwys om die verkeerd van apartheid te bevestig nie. Sodanige bewerings wat in die lug hang, hou geen water nie, maar dra 'n vals boodskap van verkeerdhede wat nie bestaan nie. Hoe meer dieselfde gerugte herhaal word, hoe meer mense van alle volke begin dit glo terwyl hulle nie weet wat die korrekte feite is nie.
Hierdie valse bewerings word net gemaak om die Afrikaner te breinspoel, soos kommuniste te werk gaan. Dit word so dikwels in die pers en oor die radio herhaal asof dit 'n feit is, maar dit bots met die werklikheid. Ons mag nie gebreinspoel word met bewerings oor skending van menseregte wat nie bestaan nie. Jongmense van alle volke, veral die wat na ongeveer 1985 gebore is, moet die korrekte feite grondig ondersoek en by ouer mense navraag doen voordat hulle valse bewerings glo.
Aanhoudende bewerings dat 'n minderheid blankes tot 1994 in Suid-Afrika regeer het, skep ook 'n skewe wanindruk. Om te herhaal: Groot eie gebiede vir die onderskeie volke binne Suid-Afrika se grense, was openlik voorsien vir Lebowa, Bophuthatswana, KwaZulu, Transkei, Ciskei, KaNgwane, Gazankulu, Venda en KwaNdebele. Dit was waar die volke oorspronklik en tradisioneel gewoon het en dit was hulle selfgekose hartlande. Geleidelik sou daardie reeds volwaardige lewensvatbare en vrugbare gebiede vergroot word soos die onderskeie volke dit kon behartig en soos hulle behoeftes toeneem.